Ndihma amerikane për Filipinet
Zyrtarë filipinas thonë se ndihma e SHBA shtron nevojën e arritjes së një marrëveshjeje për trupat amerikane
Zyrtarët në Filipine thonë se sfida për shtimin e ndihmave për tajfunin Hejan tregon nevojën për nënshkrimin të shpejtë të një marrëveshjeje afat-gjatë për shtimin e pranisë së trupave amerikane në vend. Nga Manila njofton korrespondenti i Zërit të Amerikës Simone Orendain: Tajfuni Hejan goditi ndërsa SHBA dhe Filipinet po negocionin mbi një plan për rotacionin më të rregullt të trupave amerikane atje. Negociatorët po zhvillonin takime për muaj të tërë, por përfaqësuesit e filipineve thonin se i duhej më tepër kohë për të studjuar disa çështje. Të hënën, Sekretari i Jashtëm i Filipineve Albert del Rosario bëri një hap për finalizimin e marrëveshjes gjatë takimit me një delegacion të Kongresit amerikan në Manila. Tajfuni Hejan shkatërroi infrastrukturën e pjesës qendrore të Filipineve; erërat e fuqishme shkaktuan ndërprerjen e energjisë elektrike dhe rrëzuan në tokë kullat e komunikimit. Stuhia rrafshoi shumë shtëpi, la pas shumë pemë të rrëzuara dhe rrënojat bllokuan rrugët për ditë me radhë. Shkatërrimet masive penguan përpjekjet e ndihmave dhe dëmtuan aftësinë e Filipineve për t'iu përgjigjur fatkeqësisë. Shtetet e Bashkuara dërguan 50 anije dhe avionë në rajon për operacionin humanitar HADR. Po ashtu, SHBA i ndihmuan Filipinet për tpë hartuar planin e masave të emergjencës. Ligjvenësi i Arizonës Trent Franks u tha gazetarëve në Manila se SHBA janë të përkushtuara për fuqizimin e mëtejshëm të partneritetit dhe ndihmës reciproke. Carl Baker është drejtor programi në Forumin e Paqësorit në Qendrën e Studimeve Strategjike dhe Ndërkombëtare në Washington. Ai thotë se operacioni i ndihmave në Hejan do të ndikojë tek negociatat mes të dy vendeve, por nuk do të jetë faktor për marrëveshjen. Filipinet, që kanë një nga buxhetet më të vogla ushtarake në rajon, duan shtimin e pranisë së trupave ushtarake amerikane, në kuadër të strategjisë për të zgjeruar ushtrinë e tyre. Filipinet janë veçanërisht të shqetësuara për një territor të debatueshëm me Kinën, disa ishuj të vegjël të rajonin e Detit të Kinës Jugore. Njëkohësisht, SHBA po e drejtojnë fokusin e tyre të sigurisë në Azi, ku ndikimi i Kinës vazhdon të rritet. Shefi i forcave të armatosura të Filipineve, gjenerali Emmanuel Bautista tha se përgjigja e SHBA ndaj fatkeqësisë ka ndihmuar në fuqizimin e ushtrisë filipinase. Studjuesi në Institutin e Studimeve të Azisë Juglindore Ian Storey, thotë se përgjigja amerikane ndaj tajfunit i ka ndihmuar të dyja vendet t'u afrohen objektivave të tyre. Javën e kaluar Kina ofroi spitalin ushtarak lundrues prej 14 mijë tonësh, të quajtur "Arka e Paqes", në kuadrin e përpjekjeve të ndihmave për tajfunin Hejan. Studjuesi Storey thotë se ky është një veprim i rëndësishëm, sepse ai do të ishte operacioni i parë humanitar i kësaj anijeje.